b'\n_START_ARTICLE_\nWindsorin linna\n_START_PARAGRAPH_\nWindsorin linna sijaitsee Windsorissa Britanniassa, ja se toimii nyky\xc3\xa4\xc3\xa4n yhten\xc3\xa4 Britannian monarkin virka-asuntona. Linna on antanut nimens\xc3\xa4 nykyiselle Windsorin hallitsijasuvulle. Linna on toiminut historiansa aikana monessa k\xc3\xa4ytt\xc3\xb6tarkoituksessa, kuten kuninkaallisena residenssin\xc3\xa4, puolustuslinnakkeena ja vankilana. Windsorin linnan tunnuskuvana on usein sen suuri, py\xc3\xb6re\xc3\xa4 torni (\xe2\x80\x9dThe Round Tower of Windsor\xe2\x80\x9d), jossa sijaitsee nykyisin kuninkaallinen arkisto.\n_START_SECTION_\nHistoria\n_START_PARAGRAPH_\nKuningas Vilhelm Valloittaja rakennutti Windsorin linnan alun perin puulinnoitukseksi vuosina 1070\xe2\x80\x931086. Se suojasi Lontoota l\xc3\xa4nnest\xc3\xa4 l\xc3\xa4hestyvilt\xc3\xa4 vihollisilta, mutta k\xc3\xa4tev\xc3\xa4 sijainti mets\xc3\xa4stysmaiden keskell\xc3\xa4 teki siit\xc3\xa4 my\xc3\xb6s oivallisen kuninkaallisten asuinpaikan._NEWLINE_Alkuper\xc3\xa4isen puulinnoituksen kohdalla sijaitsee nyt py\xc3\xb6re\xc3\xa4 kivitorni, koko linnan keskus. Kuningas Henrik II:n aikaan linnan puuvarustukset vaihdettiin kivisiin ja linna alkoi saada nykyisen muotonsa. Edvard III muokkasi sotilaallisesta linnoituksesta goottilaisen palatsin, ja k\xc3\xa4ytti siihen huomattavan m\xc3\xa4\xc3\xa4r\xc3\xa4n rahaa. Noin 200 vuotta my\xc3\xb6hemmin, Elisabet I:n aikana, tarvittiin perusteellisia kunnostus- ja muutost\xc3\xb6it\xc3\xa4. Kaarle II muokkasi Windsorista barokkilinnan. Yrj\xc3\xb6 III ja Yrj\xc3\xb6 IV p\xc3\xa4ivittiv\xc3\xa4t monia huoneita uusklassiseen tyyliin. Kuningatar Viktoria rakennutti linnaan yksityisen kappelin. 20. marraskuuta 1992 linnassa raivosi raju tulipalo._NEWLINE_Windsorin linna on ollut usean sadan vuoden ajan yksi Britannian hallitsijan residensseist\xc3\xa4. Nykyinen kuningatar Elisabet II k\xc3\xa4ytt\xc3\xa4\xc3\xa4 linnaa viikonloppuasuntonaan. Linnan hautaholveissa on er\xc3\xa4iden kuningasperheen j\xc3\xa4senten viimeinen leposija. Linnan mailla sijaitsevan Frogmore Housen mausoleumiin on haudattu kuningatar Viktoria ja h\xc3\xa4nen prinssipuolisonsa Albert. Frogmore Housen alueelle on haudattu my\xc3\xb6s Windsorin herttua (ent. kuningas Edvard VIII) ja h\xc3\xa4nen puolisonsa Wallis Simpson.\n_START_SECTION_\nLinna nykyisin\n_START_PARAGRAPH_\nLinna on kuningattaren virallinen virka-asunto p\xc3\xa4\xc3\xa4si\xc3\xa4isen yli ulottuvan kuukauden ajan. Kuningatar asuu siell\xc3\xa4 my\xc3\xb6s viikon joka vuoden kes\xc3\xa4kuussa, jolloin h\xc3\xa4n osallistuu Ascotin laukkakilpailuun. Lis\xc3\xa4ksi kuningatar viett\xc3\xa4\xc3\xa4 linnassa useimmat vapaat viikonloppunsa.'